b'\n_START_ARTICLE_\nPakkolaitos\n_START_SECTION_\nPakkolaitokseen m\xc3\xa4\xc3\xa4r\xc3\xa4\xc3\xa4minen\n_START_PARAGRAPH_\nPakkolaitokseen erist\xc3\xa4misest\xc3\xa4 p\xc3\xa4\xc3\xa4tti vankilaoikeus tuomioistuimen suosituksesta. Pakkolaitoksen ja pakkolaitoseristyksen slanginimitys oli pytty._NEWLINE_Pakkolaitokseen voitiin erist\xc3\xa4\xc3\xa4 vain m\xc3\xa4\xc3\xa4r\xc3\xa4aikaisen vankeusrangaistuksen saanut vanki. Elinkautisvankiin pakkolaitoslausumaa ei siis voitu soveltaa._NEWLINE_Vankilaoikeus lakkautettiin ja pakkolaitos k\xc3\xa4sitteen\xc3\xa4 poistui laista vankeuslain kokonaisuudistuksen yhteydess\xc3\xa4 1. lokakuuta 2006.\n_START_SECTION_\nAiempi laki ja sen ongelmat\n_START_PARAGRAPH_\nEnnen lainmuutosta joulukuussa 1967 pakkolaitokseen joutui automaattisesti, kun vankeusrangaistusten m\xc3\xa4\xc3\xa4r\xc3\xa4 ylitti ns. erist\xc3\xa4misrajan. T\xc3\xa4m\xc3\xa4 raja oli tietty m\xc3\xa4\xc3\xa4r\xc3\xa4 ehdottomia vankeusrangaistuksia vuosiksi muutettuna, koska aiemmin katsottiin ett\xc3\xa4 niinkin paljon vankilassa ollut henkil\xc3\xb6 olisi automaattisesti yhteiskunnalle vaarallinen. Er\xc3\xa4s parhaita esimerkkej\xc3\xa4 t\xc3\xa4llaisesta oli Runar Holmstr\xc3\xb6m jota syytettiin Tulilahden kaksoismurhasta: h\xc3\xa4nell\xc3\xa4 oli niin pitk\xc3\xa4 vankilahistoria, ett\xc3\xa4 jo toteenn\xc3\xa4ytettyjen mutta viel\xc3\xa4 oikeuden tutkinnan alaisten rikosten m\xc3\xa4\xc3\xa4r\xc3\xa4 olisi vienyt h\xc3\xa4net yli erist\xc3\xa4misrajan._NEWLINE_Vanhan lain vuoksi eristettyin\xc3\xa4 oli suuri joukko esimerkiksi kodittomia irtolaisia ja pikkurikollisia. T\xc3\xa4llaiset vangit laitostuivat auttamatta, mist\xc3\xa4 seurasi omat vaikeutensa. Lakia muutettiin, jonka j\xc3\xa4lkeen pakkolaitokseen joutui vain todella vaarallisia rikoksia tehneit\xc3\xa4 vankeja.'